《天香·和艺风先生马湘兰熏炉拓本》
清代·吴昌绶

蕤枕传香，莲灯锁梦，温黁消瘦如许。金鉔浓熏，双烟一气，荡软绮怀无据。

小怜凫藻，似曾伴、题裙俊侣。谁与春犀管领，夜阑悄闻柔语。

南都坠欢记取。有妆楼、故物能谱。熨透星星，散入相思血缕。

捣麝飞尘未灭，祗流落、人间换宵炷。惆怅余芬，重衾隔雨。

作者简介：吴昌绶，字伯宛，一字甘遁，号印臣，晚号松邻，仁和人。光绪丁酉举人，内阁中书。有《松邻遗集》。